කෙසේ නමුත්, ලෝක කුසලාන තරගවලදී පාකිස්ථානය සමග මෙතෙක් පැවති තරග 7න්ම ජයගැනීමට ඉන්දියාව සමත්වී තිබෙනවා.මේ අතර විස්සයි විස්ස ලෝක කුසලාන තරගාවලියේ සුපර්ලීග් වටයේ ශ්‍රී ලංකාව මුහුණදෙන පළමු තරගය, සාජා හිදී අද පැවැත්වෙනවා.ශ්‍රී ලංකාව එහිදී තරග වදින්නේ සුදුසුකම් ලැබීමේ තරගාවලියෙන් සුපර්ලීග් වටයට පිවිසි තවත් කණ්ඩායමක් වන බංග්ලාදේශය සමඟයි.මීට දින 12 කට පෙර ශ්‍රී ලංකාව සහ බංග්ලාදේශය විස්සයි විස්ස ලෝක කුසලාන තරගාවලියේ පෙරහුරු තරගයකට සහභාගිවූ අතර, ඉන් ජය අයත් වූයේ ශ්‍රී ලංකා පිලටයි.අද පැවැත්වෙන තරගය දෙපිලේ තුන් ඉරියව්වෙන්ම දස්කම් දක්වන ක්‍රීඩකයන් වන වනිඳු හසරංග සහ ශකීබ් අල් හසන් අතර සටනක් වනු ඇති බවයි ක්‍රීඩා විචාරකයන් පෙන්වා දෙන්නේ.කෙසේ නමුත් බංග්ලාදේශ පිතිකරුවන් මෙල්ල කිරීම සඳහා ශ්‍රී ලංකා වේගපන්දු බලඇණිය යොදාගැනීමට දසුන් ශානක උත්සාහයක නිරතවනු ඇති.දුෂ්මන්ත චමීර මෙන්ම පැයට කිලෝමීටර 145 ඉක්මවූ වේගයකින් පන්දු යැවිය හැකි ළහිරු කුමාර එහිදී ඔහුට සහය වනු ඇති.ශ්‍රී ලංකා පිලේ යොවුන් දඟ පන්දු යවන ක්‍රීඩක මහීෂ් තීක්ෂණ කායික ආබාධයකට ලක්වීම නිසා අද තරගයට සහභාගිවීම අවිනිශ්චිත වී තිබෙනවා.එසේ වුවහොත් ඒ වෙනුවට අකිල ධනංජය කණ්ඩායමට එක්වනු ඇති.මේ අතර විස්සයි විස්ස ලෝක කුසලාන තරගාවලියේ ඊයේ පැවති තරගවලදී ඕස්ට්‍රේලියාව සහ එංගලන්තය ජයග්‍රහණ වාර්තා කිරීමට සමත්වුණා.දකුණු අප්‍රිකානු පිල කඩුලු 9කට ලකුණු 118 ක් ලෙස සීමා කළ ඕස්ට්‍රේලියාව පන්දු වාර 19යි පන්දු 4 කදී කඩුලු 5ක් දැවී ලකුණු 121ක් ලබමින් තරගයේ ජය හිමිකරගත්තා.ප්‍රබල බටහිර ඉන්දීය කොදෙව් පිල ලකුණු 55 කට දවාලූ එංගලන්තය පන්දු වාර අටයි පන්දු දෙකකදී කඩුලු හතරක් දැවී ලකුණු 56ක් ලබමින් තරගයේ ජය හිමිකරගත්තේ සිය ඉනිමේ තවත් පන්දු 70ක් ඉතිරිව තිබියදියි.